PlayStation

Ang  ay isang tatak ng larong bidyo na binubuo ng limang larong bidyong pambahay na console, dalawang handheld (o nahahawakan ng kamay o hawak-kamay), media center (o sentrong midya), at isang smartphone, gayon din ang isang serbisyong online at maraming magasin. Ginawa ang tatak ng Sony Interactive Entertainment, isang dibisyon ng Sony.

Nailabas ang unang console ng PlayStation sa Hapon noong Disyembre 1994, at sa buong mundo noong sumunod na taon. Ang orihinal na console sa serye ay ang unang console ng kahit anumang uri na makagawa ng higit sa 100 milyon yunit sa merkado, na nagawa sa ilalim ng isang dekada. Nailabas ang sumunod dito, ang PlayStation 2, noong 2000; ito ang pinakamabentang console na pambahay sa lahat ng panahon, na nakaabot ng higit sa 155 milyong yunit na nabenta hanggang sa dulo ng 2012. Nilabas naman ang sumunod ng console ng Sony, ang PlayStation 3, noong 2006, na nakabenta ng higit sa 87.4 milyong yunit hanggang Marso 2017. Ang sumunod na console ng Sony, ang PlayStation 4, ay nailabas noong 2013, na nakabenta ng isang milyong yunit sa isang araw, na naging pinakamabilis na mabentang console sa kasaysayan. Ang pinakakamakailang console ng serye, ang PlayStation 5, ay nilabas noong 2020 at nakabenta ng 10 milyong yunit sa unang 249 na araw nito, na nilagpasan ang mga nakaraang console bilang ang pinakamabilis na mabentang PlayStation console sa ngayon. Ang pangunahing serye ng mga kontroler na ginamit sa serye ng PlayStation ay ang DualShock, isang linya ng mga gamepad na may vibration feedback (o katugunan sa yanig) na nakabenta ng higit sa 28 milyong yunit hanggang noong Hunyo 2008.

Ang unang console na handheld (o hawak-kamay) sa serye, ang PlayStation Portable (PSP), ay nakabenta ng kabuuang 80 milyong yunit sa buong mundo hanggang noong Nobyembre 2013. Ang sumunod dito, ang PlayStation Vita (PSVita), na nilunsad sa Hapon noong Disyembre 2011 at sa karamihan ng pangunahing teritoryo noong Pebrero 2012, ay nakabenta ng higit sa apat na milyong yunit hanggang noong Enero 2013. Ang PlayStation TV ay isang microconsole at isang hindi napo-port na baryante ng PlayStation Vita na console na larong hawak-kamay.

Mga sanggunian

Kategorya:Mga video game console